次韵和酬隠直憶花見寄之作
作者：黄庶
朝代：宋

paragraphs: 春工不揀勢厚薄，染成庭內花梢紅。
反拘簿書似機械，不得醉倒眠綠叢。
君時馬首正南走，假有樽酒何由同。
馨香蜂蝶似相讓，顔色開落輸東風。
公餘徘徊獨遶樹，空有嘆恨不可窮。
君雖不見紅紫落，亦有惆悵環胸中。
作詩寄我憶花意，句老與古爭彊雄。
其間摸寫景如畫，爛熳一片春顔容。
乃知詩家有刀尺，裁翦自奪陰陽功。
誦詩酌酒無厭已，韵險强續慚非工。